Γεγονότα Νοεμβρίου 2010

Παρατίθενται παρακάτω σημαντικά γεγονότα απ' όλο τον κόσμο που συνέβησαν το μήνα Νοέμβριο του 2010, συνοδευόμενα από τις πηγές μέσω των οποίων μεταδόθηκαν. 

## 1η Νοεμβρίου
* Στην Κίνα ξεκινά η πρώτη απογραφή πληθυσμού έπειτα από 10 χρόνια. (iKypros)
* Ο νεοεκλεγείς στο τριμερές Προεδρείο της Βοσνίας-Ερζεγοβίνης, Μπακίρ Ιζετμπέκοβιτς, ζητάει συγνώμη για τους αθώους που δολοφονήθηκαν από το μουσουλμανικό στρατό της χώρας, κατά τη διάρκεια του Γιουγκοσλαβικού εμφυλίου πολέμου. (Ελευθεροτυπία)
* Ιδρύεται το Κόμμα της Φωνής του Λαού στην Τουρκία. Πρόκειται για νέο φιλοϊσλαμικό κόμμα, το οποίο προήλθε από τη διάσπαση του Κόμματος Ευτυχίας. (Καθημερινή)
* Από συντριβή μαχητικού αεροσκάφους MiG-21 LanceR κοντά σε αεροδρόμιο στην αεροπορική βάση Κάμπια Τούρζι, βορειοδυτικά του Βουκουρεστίου, σκοτώνονται οι 2 πιλότοι. (Εξπρές)
* Η Ιαπωνία καλεί τον πρέσβη της Ρωσίας για να υποβάλει διάβημα διαμαρτυρίας αναφορικά με την επίσκεψη του Ρώσου προέδρου, Ντμίτρι Μεντβέντεφ, στα νησιά Κουρίλες. (Ημερησία)
* Αμερικανοί επιστήμονες πέτυχαν να δημιουργήσουν ανθρώπινο συκώτι στο εργαστήριο, με τη συμβολή βλαστικών κυττάρων. (Sigma Live)
* Δύο νεαροί συλλαμβάνονται στην Ελλάδα μετά από έκρηξη παγιδευμένου δέματος με προορισμό την πρεσβεία του Μεξικού, σε εταιρεία ταχυμεταφορών στο Παγκράτι, στην κατοχή των οποίων εντοπίστηκαν δύο ακόμα δέματα με αυτοσχέδιους εκρηκτικούς μηχανισμούς, το ένα από τα οποία προοριζόταν για τον Νικολά Σαρκοζί και το δεύτερο για την πρεσβεία του Βελγίου. Ένα τέταρτο παγιδευμένο δέμα με προορισμό την πρεσβεία της Ολλανδίας εξουδετερώθηκε από την αστυνομία. Σύμφωνα με την αστυνομία, ο ένας από τους δύο συλληφθέντες ανήκει στην οργάνωση «Συνωμοσία των Πυρήνων της Φωτιάς» (Τα Νέα)

## 2 Νοεμβρίου
* Υπογράφεται στο Λονδίνο ιστορική συμφωνία ανάμεσα στο Ηνωμένο Βασίλειο και στη Γαλλία για αμυντική συνεργασία. Τη συμφωνία υπογράφουν οι πρωθυπουργοί των δύο χωρών, Ντέιβιντ Κάμερον και Νικολά Σαρκοζί, στη διάρκεια της γαλλοβρετανικής συνόδου κορυφής. (Radio New Zealand)
* Έπειτα από την έγκριση της πρότασης μομφής εναντίον της κυβέρνησης του Κοσσυφοπεδίου, προκηρύσσονται πρόωρες βουλευτικές εκλογές για τις 12 Δεκεμβρίου. (Telegraph)
* Από συντριβή στρατιωτικού ελικοπτέρου M-8 στη Σαχαλίνη σκοτώνονται 4 άτομα. (Sigma Live)
* Πέντε νέα παγιδευμένα με εκρηκτικά δέματα εντοπίζονται σε πρεσβείες της Ελβετίας, της Βουλγαρίας, της Χιλής, της Γερμανίας και της Ρωσίας στην Αθήνα. Από αυτά εξεράγησαν τα δέματα στις πρεσβείες της Ελβετίας και της Ρωσίας, χωρίς να υπάρχει κανένας τραυματισμός, ενώ οι υπόλοιπες βόμβες εξουδετερώθηκαν με ελεγχόμενη έκρηξη. (in.gr)
** Παγιδευμένο δέμα με εκρηκτικά που προερχόταν από την Ελλάδα και έφερε ως αποστολέα το Ελληνικό Υπουργείο Οικονομικών εντοπίστηκε στο γραφείο της Γερμανίδας καγκελαρίου, Άγκελα Μέρκελ. (Deutsche Welle)
** Δύο νέα παγιδευμένα δέματα με παραλήπτες τη Europol και το Ευρωδικαστήριο εντοπίστηκαν και εξουδετερώθηκαν στο αεροδρόμιο «Ελ.Βενιζέλος». (Ελευθεροτυπία)
* Τουλάχιστον 14 άνθρωποι πεθαίνουν στην Αγία Λουκία από το πέρασμα του τυφώνα Τόμας. Κατάσταση εκτάκτου ανάγκης κηρύσσεται στο νησί, από τον πρωθυπουργό Στίβενσον Κινγκ. (ΒΒC)
* Διεξάγονται ενδιάμεσες εκλογές στις ΗΠΑ για την αναπλήρωση όλων των μελών (435 έδρες) της Βουλής των Αντιπροσώπων, σχεδόν της μισής (37 έδρες) Γερουσίας και 39 κυβερνητών. Το Ρεπουμπλικανικό Κόμμα κερδίζει τον έλεγχο της Βουλής των Αντιπροσώπων και τους περισσότερους κυβερνήτες. (Reporter.gr)
** Το Δημοκρατικό Κόμμα διατηρεί την πλειοψηφία εδρών στη Γερουσία, παρότι οι Ρεπουμπλικάνοι κερδίζουν έδρες στις πολιτείες Αρκάνσας, Ιλινόις, Πενσιλβάνια, Βόρεια Ντακότα, Ιντιάνα και Γουαϊσκόνσιν. (AP) 
* Γίνεται γνωστό ότι πέθανε η γηραιότερη φάλαινα στον κόσμο, η ηλικία της οποίας προσδιορίστηκε σε 130-140 χρόνια. Το εν λόγω κήτος εκβράστηκε σε φιορδ της Δανίας, στις αρχές του καλοκαιριού. (Digital Crete)
* Τουλάχιστον 63 νεκροί και 180 τραυματίες είναι ο απολογισμός έπειτα από σειρά εκρήξεων έντεκα παγιδευμένων αυτοκινήτων σε συνοικία Σιιτών στη Βαγδάτη. (CNN)

## 3 Νοεμβρίου
* Στην Ελλάδα αποφασίζεται να ανασταλεί η αποστολή αλληλογραφίας δεμάτων στο εξωτερικό για 48 ώρες, έπειτα από την ανακάλυψη εκρηκτικών πακέτων με παραλήπτες ξένες πρεσβείες και ηγέτες, με πιο πρόσφατο τον Ιταλό πρωθυπουργό Σίλβιο Μπερλουσκόνι. (CNN))
* Τουλάχιστον 17 συντονισμένες εκρήξεις εχουν απολογισμό 113 νεκρούς και πάνω από 271 τραυματίες στη Βαγδάτη. (Xinhua)
* Ισχυρή σεισμική δόνηση μεγέθους 5,3 βαθμών της κλίμακας Ρίχτερ κοντά στο Κράλιεβο της Σερβίας, με αποτέλεσμα να σκοτωθούν 2 άτομα και να τραυματιστούν άλλα 50. (Β92)
* Στην Πορτογαλία, η Βουλή υπερψηφίζει τον νέο προϋπολογισμό λιτότητας, με την αντιπολίτευση να απέχει από την ψηφοφορία με σκοπό την αποφυγή πολιτικής κρίσης. (Ελευθεροτυπία)
* Η πρόεδρος της Λιβερίας Έλεν Τζόνσον-Σίρλιφ ζητά τις παραιτήσεις όλων των μελών της κυβέρνησής της. (Καθημερινή)

## 4 Νοεμβρίου
* Ο Σέρβος πρόεδρος Μπόρις Τάντιτς πραγματοποιεί ιστορική επίσκεψή του στην πόλη Βούκοβαρ της Κροατίας και ζητά συγνώμη για την εκτέλεση 200 περίπου Κροατών από τις σερβικές δυνάμεις κατά την κατάληψη της πόλης το 1991. (Καθημερινή)
* Το ηφαίστειο Μεράπι εκρήγνυται ξανά στην Ινδονησία, με 6 ακόμα νεκρούς. (ABC)
* Σε επίθεση με παγιδευμένο αυτοκίνητο κοντά στο αρχηγείο των δυνάμεων ασφαλείας στην πόλη Ντάλεχ της νότιας Υεμένης σκοτώνονται 2 άνθρωποι και άλλοι 22 τραυματίζονται. (Ελευθεροτυπία) 
* Απαγγέλλονται κατηγορίες για τρομοκρατία εναντίον 2 ανδρών στην Ελλάδα, έπειτα από την ανακάλυψη πακέτων με εκρηκτικά. Η 14η βόμβα εξουδετερώνεται από την αστυνομία και είχε παραλήπτη την πρεσβεία της Γαλλίας στην Αθήνα. (BBC)
* Τουλάχιστον 16 άνθρωποι σκοτώνονται και 15 αγνοούνται από τις κατολισθήσεις, οι οποίες προκλήθηκαν συνεπεία ισχυρών βροχοπτώσεων στην Κόστα Ρίκα. (CNN)
* Από πλημμύρες που πλήττουν την Κολομβία έχουν βρει τον θάνατο τουλάχιστον 102 άτομα. (Sky News Australia) 
* Ανακαλύπτεται στο Βόρειο Διαμέρισμα της Αυστραλίας ο αρχαιότερος πέτρινος πέλεκυς στον κόσμο, ο οποίος χρονολογείται πριν 35.500 χρόνια. (ABC News Australia)
* Σκωτσέζοι επιστήμονες στη Γαλλία ανακοινώνουν τη δημιουργία ενός εύκαμπτου υλικού, το οποίο έχει την ικανότητα να δρα επί του φωτός που είναι ορατό από το ανθρώπινο μάτι. Αυτό θεωρείται ως πρώτο βήμα για να δημιουργηθεί ένας αόρατος μανδύας, όπως εκείνος του ήρωα Χάρι Πότερ. (Εξπρές)

## 5 Νοεμβρίου
* Σε βομβιστική επίθεση αυτοκτονίας σε μουσουλμανικό τέμενος κοντά στην περιοχή Ντάρα Άνταμ Χελ, 30 χλμ. από το Πεσαβάρ του Πακιστάν σκοτώνονται τουλάχιστον 50 άτομα και γύρω στα 90 τραυματίζονται. (CNN) 
* Σε 122 ανέρχεται ο συνολικός αριθμός των θυμάτων από την έκρηξη του ηφαιστείου Μεράπι στην Ινδονησία. (The Jakarta Globe)
* Από συντριβή κουβανέζικου αεροσκάφους της Aero Caribbean στην κεντρική επαρχία Σάνκτι Σπίριτους στην Κούβα, σκοτώνονται και οι 68 επιβαίνοντες. (BBC) (CNN)
* Μικρό αεροσκάφος συντρίβεται και στο Πακιστάν, κοντά στο Αεροδρόμιο του Καράτσι, με απολογισμό 21 νεκρούς. (''Times of India'')
* Αρχίζει ξανά να λειτουργεί στην Ελλάδα η αποστολή ταχυδρομείου στο εξωτερικό, έπειτα από την αναστολή που είχε επιβληθεί συνεπεία των πακέτων με εκρηκτικά που είαν σταλεί σε πρεσβείες και ξένους ηγέτες. (Reuters)
* Παρά τις καταγγελίες για νοθεία, ανακηρύσσεται νικητής των πρόσφατων προεδρικών εκλογών στην Τανζανία ο πρόεδρος Τζακάγια Κικουέτε, ο οποίος θα ορκιστεί για δεύτερη συνεχή θητεία στο ύπατο αξίωμα της αφρικανικής χώρας. (ABC News Australia)
* Σκοτώνεται στην πόλη Ματαμόρος έπειτα από ανταλλαγή πυροβολισμών με τις δυνάμεις ασφαλείας του Μεξικό, ο βαρόνος των ναρκωτικών Εσεκιέλ "Τόνι Τορμέντα" Κάρδενας. (Αθήνα 984 μέσω Capital.gr)

## 6 Νοεμβρίου
* Τα Ηνωμένα Έθνη καταγγέλλουν ότι περισσότερα από 650 γυναικόπαιδα έχουν τεθεί υπό κράτηση, βασανιστεί και έχουν υποστεί σεξουαλική κακοποίηση στη διάρκεια ΄μαζικών απελάσεων από την Ανγκόλα προς τη Λαϊκή Δημοκρατία του Κονγκό. (Al Jazeera)
* Από πυρκαγιά σε εμπορικό κατάστημα της πόλης Ζιλίν στην Κίνα χάνουν τη ζωή τους 19 άτομα. (''Times of India'') 
* Ο τυφώνας Τόμας κατευθύνεται προς τα νησιά Τερκς και Κέικος έπειτα από το πέρασμά του από την Αϊτή, με απολογισμό 7 νεκρούς. (''The Telegraph'')
* Έπειτα από την επαναληπτική καταμέτρηση των ψήφων, ο Ρεπουμπλικανός Έντι Κάλβο επιβεβαιώνεται ως ο νικητής των εκλογών για Κυβερνήτη στο Γκουάμ, οι οποίες διεξήχθησαν στις 2 Νοεμβρίου, με διαφορά 487 ψήφων από τον αντίπαλό του, τον Καρλ Γκουτιέρες του Δημοκρατικού Κόμματος. (Pacific News Center)
* Ολοκληρώνεται στο Σβιέμποτζιν της Πολωνίας η κατασκευή του μεγαλύτερου αγάλματος του Χριστού στον κόσμο, του *Χριστού του Βασιλέα*. (AP)

## 7 Νοεμβρίου
* Οι πρώτες βουλευτικές εκλογές έπειτα από 20 χρόνια διενεργούνται στη Βιρμανία (Μιανμάρ). Οι χώρες της Δύσης απορρίπτουν τις εκλογές ως ανελεύθερες, καθώς η αντιπολίτευση απέχει από αυτές και καταγγέλλεται εκτεταμένη νοθεία. (Το Βήμα)
* Διεξάγεται ο πρώτος γύρος των αυτοδιοικητικών εκλογών στην Ελλάδα, οι οποίες χαρακτηρίζονται από μεγάλη αποχή της τάξης του 40%. Για πρώτη φορά διεξάγονται περιφερειακές εκλογές, για την ανάδειξη των 13 περιφερειαρχών, καθώς επίσης και εκλογές για τους επικεφαλής των 325 δήμων, που δημιουργούνται με βάση το Σχέδιο Καλλικράτης. Το κυβερνών κόμμα ΠΑΣΟΚ και το κόμμα ΝΔ της αξιωματικής αντιπολίτευσης κερδίζουν από 5 περιφέρειες επί συνόλου 13. (Ελευθεροτυπία) (in.gr)
** Ο πρωθυπουργός Γιώργος Παπανδρέου ακυρώνει το ενδεχόμενο να διεξαχθούν πρόωρες εκλογές. (Έθνος)
* Στο Αζερμπαϊτζάν το κυβερνών κόμμα κερδίζει τις βουλευτικές εκλογές, παρά τις καταγγελίες της αντιπολίτευσης για παρατυπίες. (Trend News Agency)
* Διεξάγεται έπειτα από πολλές αναβολές ο δεύτερος γύρος των προεδρικών εκλογών στη Γουινέα. (Εξπρές)
* Ο αντιπρόεδρος Ικιλιλού Ντοϊνέν (Ikililou Dhoinine), ο οποίος πρόσκειται στον απερχόμενο πρόεδρο Αχμέτ Αμπντάλα Σαμπί, προηγείται στον πρώτο γύρο των προεδρικών εκλογών στα νησιά Κομόρες, έναντι του Μοχάμετ Σαΐντ Φαϊζούλ. Η ψηφοφορία περιορίζεται στο νησί Μοελί (αποκλειστικά) καθώς με βάση το Σύνταγμα ο νέος πρόεδρος θα προέρχεται από εκεί. (Γαλλικό Πρακτορείο)
* Κενυάτης αστυνομικός ανοίγει πυρ σε μπαρ της πόλης Σιακάγκο, σε κατάσταση αμόκ σκοτώνοντας 10 άτομα, στα βορειοανατολικά του Ναϊρόμπι.(CNN)
* Η 19χρονη Ελίζαμπεθ Μοσκέρα από τη Βενεζουέλα στέφεται Miss International στα καλλιστεία που γίνονται στην Κίνα. (Daily Contributor)

## 8 Νοεμβρίου
* Οι ΗΠΑ προσφέρονται να διαγράψουν το Σουδάν από τον κατάλογο των χωρών που υποστηρίζουν την τρομοκρατία, εάν δύο προγραμματισμένα δημοψηφίσματα διεξαχθούν στη χώρα αυτή και τα αποτελέσματα των τελευταίων γίνουν σεβαστά. (Al Jazeera)
* Το Μαρόκο διαλύει διαδήλωση σε καταυλισμό στη Δυτική Σαχάρα, με 6 νεκρούς και αρκετούς τραυματίες, λίγες ώρες πριν από την έναρξη συνομιλιών για το μέλλον του διαφιλονικούμενου εδάφους. (''Taiwan News'') 
* Δικαστήριο της ECOWAS στη Δυτική Αφρική διατάσσει τις αρχές στον Νίγηρα να αφήσουν ελεύθερο τον ανατραπέντα σε πρόσφατο πραξικόπημα Μαμαντού Ταντζά, ο οποίος παραμένει υπό κράτηση από τον περασμένο Φεβρουάριο. (BBC)
* Η πρωθυπουργός της Αυστραλίας Τζούλια Γκίλαρντ ανακοινώνει τη διεξαγωγή δημοψηφίσματος για το αν θα αναγνωριστούν στο Σύνταγμα οι αυτόχθονες Αυστραλοί. (AFP μέσω Yahoo! News Australia)
* Από πτώση λεωφορείου σε χαράδρα κοντά στο Ζιάι, 140 χλμ νοτίως των Τιράνων σκοτώνονται 9 άτομα και άλλα 41 τραυματίζονται. (Καθημερινή)
* Ο Γάλλος μυθιστοριογράφος Μισέλ Ουελμπέκ κερδίζει το λογοτεχνικό Βραβείο Γκονκούρ για το βιβλίο του *La Carte et le Territoire* (*Ο Χάρτης και το Έδαφος*). (''The Telegraph'')

## 9 Νοεμβρίου
* Στην Ιορδανία, οι ψηφοφόροι προσέρχονται στις κάλπες για την ανάδειξη του νέου Κοινοβουλίου, με την αντιπολίτευση (Ισλαμικό Μέτωπο Δράσης) να απέχει σε ένδειξη διαμαρτυρίας. Σε συμπλοκή κατά την ψηφοφορία στην Ιμρέα, κοντά στο Κεράκ, σκοτώνεται 1 άνθρωπος. (BBC)
* Η Ευρωπαϊκή Ένωση επιβάλλει πρόστιμο 799 εκατομμυρίων ευρώ σε 11 αεροπορικές εταιρείες, μεταξύ των οποίων η British Airways και η Quantas, που είχαν συστήσει καρτέλ στις εμπορευματικές αερομεταφορές. (ABC)
* Το φιλοκυβερνητικό Κόμμα Αλληλεγγύης και Ανάπτυξης της Ένωσης (USDP) της Μιανμάρ, που είναι φίλα προσκείμενο στις ένοπλες δυνάμεις, πέτυχε σαρωτική νίκη στις εκλογές που διοργανώθηκαν προχθές στη χώρα, καταλαμβάνοντας το 80% των εδρών του κοινοβουλίου. (Ελευθεροτυπία)

## 10 Νοεμβρίου
* Τουλάχιστον 16 άνθρωποι σκοτώνονται και δεκάδες τραυματίζονται από πυρκαγιά σε φυλακή ανηλίκων της πόλης Ιλομπάσκο, στο Ελ Σαλβαδόρ. (Al Jazeera)
* Πολεμικό αεροσκάφος του Ισραήλ τύπου F-16I συντρίβεται στο Μακτές Ραμόν πάνω από την έρημο Νεγκέβ, με απολογισμό 2 νεκρούς. (''haaretz.com'')
* Δεκάδες χιλιάδες πανεπιστημιακοί φοιτητές και καθηγητές διαδηλώνουν στο Λονδίνο σε ένδειξη διαμαρτυρίας για τις αυξήσεις στα δίδακτρα, που αποφάσισε η κυβέρνηση συνασπισμού. Βίαια επεισόδια σημειώνονται όταν διαδηλωτές εισβάλλουν στα γραφεία του Συντηρητικού Κόμματος και γίνονται συμπλοκές με την αστυνομία και δεκάδες συλλήψεις.
(''The Guardian'')
* Αναβάλλεται η διεξαγωγή του δεύτερου γύρου των προεδρικών εκλογών στην Ακτή Ελεφαντοστού για τις 28 Νοεμβρίου. (CNN)

## 11 Νοεμβρίου
* Σε μια σπάνια βομβιστική επίθεση των Ταλιμπάν με στόχο τις κυβερνητικές δυνάμεις ασφαλείας στο Καράτσι, σκοτώνονται τουλάχιστον 18 άνθρωποι και 100 ακόμα τραυματίζονται. (Al Jazeera) 
* Σύμφωνα με ιατρικά ντοκουμέντα που αποκαλύφθηκαν έπειτα από έρευνα του πανεπιστημίου του Μάντσεστερ, ο θεατρικός συγγραφέας Μπέρτολτ Μπρεχτ πιθανόν να πέθανε από ρευματοειδή πυρετό, ασθένεια από την οποία είχε νοσήσει σε παιδική ηλικία. (BBC)
* Ηγέτες από χώρες του κόσμου συνέρχονται στη Σεούλ, για τη σύνοδο κορυφής των ηγετών της ομάδας G-20.
(Reuters)

## 12 Νοεμβρίου
** Οι ηγέτες της Γερμανίας, Γαλλίας και του Ηνωμένου Βασιλείου συζητούν σε δίκή τους, μίνι-σύνοδο, την κρίση στην Ιρλανδία.
(Reuters)
** Οι ηγέτες από την ομάδα των 20 πιο ανεπτυγμένων οικονομιών στον πλανήτη (G-20) συμφωνούν να αποφύγουν τις "ανταγωνιστικές υποτιμήσεις". (BBC)
* Η Βραζιλία ξεκινά να δημοπρατεί μέρη του τροπικού Δάσους του Αμαζονίου σε ιδιωτικές εταιρείες για υλοτομία.
(CNN)
* Από πυρκαγιά σε οίκο ευγηρίας στην πόλη Ποχάνγκ της Νότιας Κορέας, χάνουν τη ζωή τους 10 ηλικιωμένοι και άλλοι 18 τραυματίζονται. (Yonhap)
* Στην οικία του μεταφέρεται προερχόμενος από το νοσοκομείο σε κωματώδη κατάσταση ο πρώην πρωθυπουργός του Ισραήλ, Αριέλ Σαρόν.
* Διορίζεται νέο υπουργικό συμβούλιο στη Σομαλία από τον πρωθυπουργό Μοχάμετ Αμπντουλαχί Μοχάμετ. Θεωρείται αμφίβολο αν το Κοινοβούλιο εγκρίνει τη νέα κυβέρνηση. (Reuters Alertnet)

## 13 Νοεμβρίου
* Σε αεροπορική επιδρομή του Ισραήλ σκοτώνεται το στέλεχος της οργάνωσης Στρατός του Ισλάμ, Μοχάμετ Ναμνάμ, έξω από το αρχηγείο της αστυνομίας στη Λωρίδα της Γάζας. Άλλο ένα άτομο τραυματίζεται. (AP via ''Arab News'')
* Οι ηγέτες του APEC μετέχουν στη σύνοδο κορυφής του 2010 στη Γιοκοχάμα. (Japan Times)
* Απελευθερώνεται, έπειτα από 15 χρόνια υπό περιορισμό κατ' οίκον η ηγέτιδα της αντιπολίτευσης στη Βιρμανία, Αούνγκ Σαν Σου Κίι. (Sky)
* Έπειτα από διαπραγματεύσεις που διήρκεσαν 8 μήνες, το Κοινοβούλιο του Ιράκ εγκρίνει τη συμφωνία για σχηματισμό κυβέρνησης εθνικής ενότητας. (Καθημερινή)

## 14 Νοεμβρίου
* Ανακαλύπτεται στη ζούγκλα του Αμαζόνιου μια άγνωστη μέχρι σήμερα φυλή, η Yines, στο νοτιονατολικό Περού. (Al Jazeera)
* Το Ηνωμένο Βασίλειο πρόκειται να γίνει μία από τις πρώτες χώρες που θα μετρά επίσημα την ψυχολογική και περιβαλλοντική ποιότητα ζωής των πολιτών της. (''The Guardian'')
* Σφοδρές πλημμύρες πλήττουν το Βέλγιο, με απολογισμό 3 νεκρούς και 1 αγνοούμενο κοντά στις Βρυξέλλες. (''The Voice of Russia'') 
* Συλλαμβάνεται στον Λίβανο ο ισλαμιστής κήρυκας Ομάρ Μπακρί Μουχάμεντ, λίγες ημέρες μετά τη ερήμην καταδίκη του ίδιου και άλλων 21 για τη διάπραξη "τρομοκρατικών πράξεων". (UPI) 
* Χιλιάδες άνθρωποι διαδηλώνουν στην Ισπανία για να καταδικάσουν την πρόσφατη επιδρομή των μαροκινών αρχών σε στρατόπεδο στη διαφιλονικούμενη Δυτική Σαχάρα. (Angola Press)  
* Οι ηγέτες των χωρών της Οικονομικής Συνεργασίας Ασίας-Ειρηνικού (APEC) συμφωνούν να εργαστούν με σκοπό τη δημιουργία μιας ζώνης ελεύθερου εμπορίου στην περιοχή. (''Straits Times'')
* Στο Μπανγκλαντές πραγματοποιείται πανεθνική απεργία, έπειτα από την έξωση της πρωθυπουργού Χαλίντα Ζία από την οικία της. (The Hindustan Times)  
* Έπειτα από την παραίτηση του υπουργικού συμβουλίου στη Γαλλία, επαναδιορίζεται ο πρωθυπουργός Φρανσουά Φιγιόν και γίνεται ανασχηματισμός της κυβέρνησης.(France 24) 
* Το ΠΑΣΟΚ ενισχύεται στον δεύτερο γύρο των αυτοδιοικητικών εκλογών, κερδίζοντας μεταξύ άλλων τους Δήμους Αθηναίων και Θεσσαλονίκης. (BBC) 
** Η αποχή σημειώνει ρεκόρ, καθώς το 54% δεν προσήλθαν στις κάλπες. (Ελευθεροτυπία)
*** Το ΠΑΣΟΚ κερδίζει 8 περιφέρειες, έναντι 5 για τη ΝΔ. Δήμαρχος Αθηναίων εκλέγεται ο Γ. Καμίνης και Δήμαρχος Θεσσαλονίκης ο Γιάννης Μπουτάρης. (Η Αυγή)

## 15 Νοεμβρίου
* Από πυρκαγιά σε ουρανοξύστη 28 ορόφων στο κέντρο της Σαγκάης σκοτώνονται τουλάχιστον 53 άτομα και άλλα 90 τραυματίζονται.(Shanghai Daily)
* Τουλάχιστον 64 άνθρωποι σκοτώνονται από την κατάρρευση ενός πολυώροφου κτιρίου σε συνοικία του Νέου Δελχί. (VOA News)  
* Ο Αλφά Κοντέ από το κόμμα της αντιπολίτευσης Συναγερμός του Λαού της Γουινέας ανακηρύσσεται νικητής του δεύτερου γύρου των προεδρικών εκλογών στη Γουινέα. (CNN) 
* Σε εκταφή της σορού του Δανού αστρονόμου Τυχό Μπραχέ προχωρούν οι επιστήμονες στην Πράγα, προκειμένου να διαλευκάνουν το μυστήριο που περιβάλλει τον ξαφνικό θάνατό του, τον 16ο αιώνα. (BBC)

## 16 Νοεμβρίου
* Από έκρηξη αντιαρματικής νάρκης κάτω από φορτηγό στην επαρχία Μπαταμπάνγκ, στην Καμπότζη, σκοτώνονται και οι 14 επιβαίνοντες σε αυτό. (Zee)
* Ο Οίκος Κλάρενς ανακοινώνει τους αρραβώνες του Πρίγκιπα Ουίλιαμ και της Κέιτ Μίντλετον. Ο γάμος τους πρόκειται να τελεστεί τον επόμενο χρόνο. (BBC)
* Κυκλοφορούν τα τραγούδια των Μπιτλς στο ηλεκτρονικό κατάστημα των iTunes. (''NME'') 
* Οι παραδοσιακές κουζίνες της Γαλλίας και του Μεξικό προστίθενται στον κατάλογο της Άυλης Πολιτιστικής Κληρονομιάς της Ανθρωπότητας από την UNESCO. Η απόφαση λήφθηκε στη διάρκεια συνεδρίασης διακυβερνητικής επιτροπής, στο Ναϊρόμπι. (BBC)
* Το Facebook ανακοινώνει την έναρξη λειτουργίας μιας νέας πλατφόρμας, που θα προμηθεύει τους χρήστες με διεύθυνση ηλεκτρονικού ταχυδρομείου, του τύπου "@facebook.com." (Xinhua)
* Ξεπερνούν τους 1000 οι νεκροί από τη χολέρα στην Αϊτή. Στο μεταξύ τουλάχιστον 2 άνδρες σκοτώνονται από πυροβολισμούς ανδρών της ειρηνευτικής δύναμης των Ηνωμένων Εθνών, καθώς φέρεται να είχαν ανοίξει πυρ εναντίον τους. (Ελευθεροτυπία)
* Ο πρόεδρος της ΕΕ Χέρμαν βαν Ρομπουί προβλέπει την πιθανότητα να διαλυθεί η Ευρωπαϊκή Ένωση, εκφράζοντας όμως παράλληλα την ελπίδα του ότι η κρίση θα ξεπεραστεί. (''The Guardian'')

## 17 Νοεμβρίου
* Ο πρόεδρος του Ιράκ Τζαλάλ Ταλαμπανί δηλώνει ότι δεν θα υπογράψει ποτέ την απόφαση για εκτέλεση του Ταρέκ Αζίζ. (Ελευθεροτυπία)
* Διαρρέουν 36 λεπτά από το πρώτο μέρος της τελευταίας ταινίας του Χάρι Πότερ, με τίτλο *Harry Potter and the Deathly Hallows*. (CNN) 
* Διεξάγονται γενικές εκλογές στα Νησιά Κουκ καθώς επίσης και δημοψήφισμα για τη μείωση των μελών του Κοινοβουλίου. (Xinhua) 
* Την ημέρα που διεξάγεται το συνταγματικό δημοψήφισμα, εκδηλώνεται απόπειρα πραξικοπήματος στη Μαδαγασκάρη.Ομάδα στρατιωτικών με επικεφαλής δύο στρατηγούς ανακοίνωσαν το πρωί την πρόθεσή τους να ανατρέψουν το καθεστώς. (Καθημερινή)
* Ερευνητές του CERN ανακοινώνουν ότι πέτυχαν να συλλάβουν μερικά άτομα αντιυδρογόνου, ενός πολύτιμου υλικού που προσφέρει στοιχεία για τις θεμελιώδεις αρχές του Σύμπαντος. (Το Βήμα)

## 18 Νοεμβρίου
* Στην Κολομβία ο πρόεδρος Χουάν Μανουέλ Σάντος κηρύσσει τη χώρα του σε κατάσταση εκτάκτου ανάγκης, έπειτα από τις πλημμύρες που έχουν στοιχίσει τη ζωή σε τουλάχιστον 136 ανθρώπους και επεκτείνονται στην πρωτεύουσα Μποκοτά.
(CNN) 
* Κατά τη διάρκεια της συνόδου κορυφής των χωρών της Κασπίας στο Μπακού, ο πρόεδρος του Ιράν, Μαχμούντ Αχμαντινετζάντ ασκεί κριτική στο NATO για την υιοθέτηση πολιτικών που βασίζονται σε "ψευδείς πληροφορίες". (Press TV) 
* Ανακοινώνεται η ανακάλυψη του πλανήτη HIP 13044 b, ο οποίος δημιουργήθηκε σε έναν άλλο γαλαξία. (BBC)

## 19 Νοεμβρίου
* Από έκρηξη σε ορυχείο στο Πάικ Ρίβερ, στη Νέα Ζηλανδία εγκλωβίζονται 29 ανθρακωρύχοι, οι οποίοι και αγνοούνται. (''Stuff.co.nz'') 
* Εκατοντάδες άτομα στο Μαλάουι διαμαρτύρονται ενάντια στο συνταξιοδοτικό νομοσχέδιο, με βάση το οποίο οι γυναίκες θα λαμβάνουν σύνταξη στα 55 και οι άνδρες στα 60 τους χρόνια. (BBC) 
* Ο Μαχίντα Ραγιαπάκσε ορκίζεται για δεύτερη θητεία στο αξίωμα του Προέδρου της Σρι Λάνκα, σε τελετή στο Κολόμπο.
(AFP μέσω Google News)
* Το Συνταγματικό Δικαστήριο στην Ουκρανία αποφασίζει την επέκταση της θητείας των μελών της Βουλής κατά ένα έτος και τη διεξαγωγή εκλογών το φθινόπωρο του 2012. (Το Βήμα)

## 20 Νοεμβρίου
* Παραδίδονται οι στασιαστές στρατιωτικοί στη Μαδαγασκάρη έπειτα από εισβολή των δυνάμεων ασφαλείων σε στρατόπεδο στα περίχωρα του Ανταναναρίβο. (Ελευθεροτυπία)
* Συλλαμβάνεται από τον στρατό στη Νιγηρία ο ηγέτης μιας μαχητικής οργάνωσης και 51 ακόμα άτομα τα οποία πιστεύεται ότι είναι υπεύθυνα για την κράτηση ομήρων στο Δέλτα του Νίγηρα.(Xinhua)
* Από συντριβή ινδικού στρατιωτικού ελικοπτέρου τύπου Mil Mi-17 στο κρατίδιο Αρουνατσάλ Πραντές, στα σύνορα με την Κίνα σκοτώνονται και οι 12 επιβαίνοντες σε αυτό. (''Times of India'') 
* Στη σύνοδο κορυφής του NATO στη Λισαβόνα συμφωνείται να αρχίσει η ανάθεση της ασφάλειας του Αφγανιστάν στην ίδια τη χώρα και να έχει δοθεί ο πλήρης έλεγχος στις τοπικές δυνάμεις ασφαλείας ως το έτος 2014. (Associated Press)
** Η Ρωσία συμφωνεί να βοηθήσει στην προώθηση μιας αντιπυραυλικής ασπίδας στην Ευρώπη, με βάση τα σχέδια των ΗΠΑ. (''Washington Post'')
* Από κατάρρευση χρυσωρυχείου στο Σουρινάμ σκοτώνονται 7 άτομα και άλλα 2 τραυματίζονται σοβαρά. (Πρώτο Θέμα)
* Ο Βλαντιμίρ Αρζουμανιάν από την Αρμενία αναδεικνύεται νικητής στον Διαγωνισμό Τραγουδιού της Eurovision Junior με το τραγούδι "Mama". (Junioreurovision.tv)

## 21 Νοεμβρίου
* Οι υπουργοί Οικονομικών της ΕΕ εγκρίνουν τριετές πρόγραμμα, ύψους σχεδόν 90 δισ. ευρώ, για οικονομική στήριξη της Ιρλανδίας έπειτα από αίτημα της ίδιας της χώρας για ένταξη στον μηχανισμό στήριξης. (in.gr)
* Η Βόρεια Κορέα παρουσιάζει το νέο της εργοστάσιο εμπλουτισμού ουρανίου. (''New York Times'')
* Στις κάλπες προσέρχονται οι πολίτες στην Μπουρκίνα Φάσο για τις προεδρικές εκλογές. Ο πρόεδρος Μπλεζ Κομπαορέ επανεκλέγεται με ποσοστό 75%. (ΒΒC News)
* Ανακοινώνεται από την Ντόρα Μπακογιάννη η ιδρυτική διακήρυξη της Δημοκρατικής Συμμαχίας, ενός νέου πολιτικού κόμματος, σε εκδήλωση στο θέατρο του Μπάντμιντον. (Ελευθεροτυπία)
* Με τη συμμετοχή αξιωματούχων από 13 χώρες διεξάγεται to Διεθνές Φόρουμ για τις Τίγρεις στην Αγία Πετρούπολη με θέμα την προστασία των τίγρεων. (VOA News)
* Γίνονται τα αποκαλυπτήρια στην πόλη Σβιεμπόντζιν της Πολωνίας του μεγαλύτερου σε ύψος (33 μ.) αγάλματος του Ιησού στον Κόσμο. (Καθημερινή)
* Ο 16χρονος Καναδός τραγουδιστής Τζάστιν Μπίμπερ κερδίζει 3 Αμερικανικά Μουσικά Βραβεία και γίνεται ο νεότερος σε ηλικία που αναδεικνύεται καλλιτέχνης της χρονιάς. (Αθήνα 984)

## 22 Νοεμβρίου
* Ο πρωθυπουργός της Ιρλανδίας, Μπράιαν Κάουεν ανακοινώνει την πρόθεσή του να διαλύσει το Κοινοβούλιο και να προκηρύξει πρόωρες εκλογές, έπειτα από την ψήφιση του προϋπολογισμού. (Capital.gr)
* Αρχίζει η δίκη του Ζαν Πιερ Μπεμπά, πρώην αντιπροέδρου της Λαϊκής Δημοκρατίας του Κονγκό, ο οποίος κατηγορείται για εγκλήματα πολέμου. (CNN)
* Παραιτείται ο Ιάπωνας υπουργός δικαιοσύνης, Μινόρου Γιαναγκίντα επειδή αστειεύτηκε ότι η δουλειά του ήταν εύκολη. (Japan Today)
* 347 άνθρωποι χάνουν τη ζωή τους και τουλάχιστον 755 ακόμη τραυματίζονται από ποδοπατήματα ενώ διασχίζουν γέφυρα στη διάρκεια φεστιβάλ (Γιορτή του Νερού) στην Πνομ Πεν της Καμπότζης.(Τα Νέα)

## 23 Νοεμβρίου
* Εθνικό πένθος κηρύσσεται στην Καμπότζη για τους 347 ανθρώπους που έχασαν χθες τη ζωή τους σε πανικό κατά τη διάρκεια φεστιβάλ στην Πνομ Πεν. (BBC)
* Η Γκάμπια διακόπτει τις διπλωματικές και οικονομικές σχέσεις της με το Ιράν και καλεί τους Ιρανούς αντιπροσώπους της κυβέρνησης να αποχωρήσουν σε διάστημα εντός 48 ωρών. (Reuters) 
* Στο Μπανγκλαντές καταδικάζονται άλλοι 23 στρατιώτες για την ανταρσία που έγινε τον Φεβρουάριο του 2009. (Xinhua)
* Η φιλοδημοκρατική ηγέτιδα της Βιρμανίας, Αούνγκ Σαν Σου Κίι, συναντά για πρώτη φορά τον γιο της, Κιμ Άρις, έπειτα από μία δεκαετία. (Al Jazeera)
* Σε θερμό επεισόδιο κατά τη διάρκεια άσκησης της Νότιας Κορέας στο νησί Γεοπγεόνγκ, κοντά στα σύνορα με τη Βόρεια Κορέα, σκοτώνονται 2 Νοτιοκορεάτες στρατιώτες ύστερα από εκτόξευση μεγάλου αριθμού οβίδων από τη Βόρεια Κορέα. (Το Βήμα), (Καθημερινή)
* Εντολή σχηματισμού νέας κυβέρνησης στην Ιορδανία λαμβάνει από τον Βασιλιά Αμπντάλα ο Σαμίρ Ριφάι. (Bloomberg)

## 24 Νοεμβρίου
* Ανακαλύπτονται τα πτώματα δύο αμάχων που βρήκαν τον θάνατο στο πρόσφατο θερμό επεισόδιο ανάμεσα στη Βόρεια και στη Νότια Κορέα. (Yonhap)
* Πραγματοποιείται γενική απεργία στην Πορτογαλία, η μεγαλύτερη από το 1988, ενάντια στα μέτρα λιτότητας που αποφασίστηκαν από την κυβέρνηση. (in.gr)
* Στην Ιρλανδική Δημοκρατία ανακοινώνεται πακέτο μέτρων λιτότητας ύψους 15 δισ. ευρώ για την αντιμετώπιση της οικονομικής κρίσης. (''Sydney Morning Herald'')
* Έπειτα από δεύτερη έκρηξη στο ορυχείο Πάικ Ρίβερ στη Νέα Ζηλανδία, επιβεβαιώνεται ο τραγικός θάνατος 29 ανθρακωρύχων. Η πρώτη έκρηξη είχε γίνει στις 19 Νοεμβρίου και τα θύματα είχαν παγιδευτεί. (TVNZ) 
* Tίθεται σε λειτουργία στη βορειοανατολική Ιταλία, κοντά στην πόλη Ροβίγκο, το μεγαλύτερο πάρκο φωτοβολταϊκής ενέργειας στην Ευρώπη. (Ελευθεροτυπία)
* Το Βραβείο Λουξ του Ευρωπαϊκού Κοινοβουλίου απονέμεται στην γερμανική παραγωγή *Die Fremde* (Η ξένη) της Φέο Άλανταγκ. (Καθημερινή)
* Η Άννα Μαρία Ματούτε κερδίζει το Βραβείο Θερβάντες, το οποίο αποτελεί το μεγαλύτερο λογοτεχνικό βραβείο του ισπανόφωνου κόσμου. (Times Live)

## 25 Νοεμβρίου
* Την εντολή για σχηματισμό νέας κυβέρνησης στο Ιράκ λαμβάνει από τον πρόεδρο Τζαλάλ Ταλαμπάνί ο πρωθυπουργός Νουρί αλ Μαλίκι. (Ελευθεροτυπία)
* Παραιτείται ο Νοτιοκορεάτης υπουργός Άμυνας Κιμ Τάε Γιούνγκ μετά την επίθεση της Βόρειας Κορέας σε νοτιοκορεατικό νησί. (Καθημερινή)
* Διενεργούνται στην Τόνγκα οι πρώτες γενικές εκλογές κατά τις οποίες τα μέλη της Βουλής εκλέγονται από τον λαό. Το Δημοκρατικό Κόμμα κερδίζει 12 επί συνόλου 17 εδρών στο Κοινοβούλιο. (ABC News Australia)

## 26 Νοεμβρίου
* Ο Πιρς Ντόερτι από το κόμμα Σιν Φέιν αναδεικνύεται νικητής σε επαναληπτικές βουλευτικές εκλογές στην Ιρλανδία, με αποτέλεσμα να μειωθεί η δύναμη του κυβερνώντος συνασπισμού του Φίανα Φαλ και των Πρασίνων στο Κοινοβούλιο σε 2 έδρες.(ΒΒC News)
* Διατάσσεται η ακύρωση των βουλευτικών εκλογών σε 24 διοικητικές περιφέρειες συνολικά σε όλη την Αίγυπτο, καθώς αγνοήθηκαν τα αιτήματά της να επανέλθουν οι υποψήφιοι που είχαν διαγραφεί από την εκλογική επιτροπή.(Καθημερινή)
* Συλλαμβάνονται 149 άτομα στη Σαουδική Αραβία ως ύποπτα για διασυνδέσεις με την οργάνωση Αλ Κάιντα. (Al Jazeera)

## 27 Νοεμβρίου
* Δεκάδες χιλιάδες Ιρλανδοί πραγματοποιούν πορείες διαμαρτυρίας ενάντια στα μέτρα λιτότητας που αποφάσισε πρόσφατα η κυβέρνηση. (BBC)
* Τίθεται σε λειτουργία ο αντιδραστήρας του πρώτου ιρανικού πυρηνικού σταθμού, στο Μπουσέρ, σύμφωνα με τον επικεφαλής του ιρανικού πυρηνικού προγράμματος Αλί Ακμπάρ Σαλεχί. http://www.enet.gr/?i=news.el.kosmos&id=228239
* Ανακοινώνεται η δημιουργία νέου κόμματος, από τα μέλη της πολιτικής πτέρυγας της βασκικής αυτονομιστικής οργάνωσης ΕΤΑ. Για πρώτη φορά καταδικάζεται η βία. (in.gr)
* Ο πρόεδρος Λοράν Γκμπαγκμπό επιβάλλει απαγόρευση κυκλοφορίας, έπειτα από τις συγκρούσεις με απολογισμό 3 νεκρούς, μία ημέρα πριν τη διεξαγωγή του δευτέρου γύρου των προεδρικών εκλογών στην Ακτή Ελεφαντοστού. (Channel News Asia)  
* Στην Ισλανδία εκλέγονται τα μέλη που θα θεσπίσουν το νέο Σύνταγμα. (AP via MSNBC)

## 28 Νοεμβρίου
* Τα Wikileaks δίνουν στη δημοσιότητα 251.287 απόρρητα έγγραφα. Πρόκειται για τη μεγαλύτερη διαρροή απόρρητων πληροφοριών στη σύγχρονη ιστορία. (Πρώτο Θέμα)
* Διεξάγονται γενικές εκλογές στην Αϊτή. (Voice of America)
* Από συντριβή μεταγωγικού αεροσκάφους ρωσικής κατασκευής λίγο μετά την απογείωσή του στο Καράτσι του Πακιστάν σκοτώνονται και οι 8 επιβαίνοντες σε αυτό. Το αεροπλάνο, ένα Ιλιούσιν IL-76, μετέφερε ανθρωπιστική βοήθεια και είχε προορισμό το Σουδάν. (Ελευθεροτυπία)
* Στις κάλπες προσέρχονται οι Μολδαβοί ψηφοφόροι, για τις βουλευτικές εκλογές. Πρόκειται για την τρίτη προσφυγή στις κάλπες εντός δύο ετών. (Καθημερινή)
* Διενεργούνται εκλογές για Κοινοβούλιο στην Καταλονία. (Euro News) 
* Παρά τις προειδοποιήσεις από τη Βόρεια Κορέα και την ένταση που επικρατεί στην Κορεατική Χερσόνησο, το Ναυτικό των ΗΠΑ και της Νότιας Κορέας εκτελούν κοινές ασκήσεις δυτικά της περιοχής. [(Bloomberg μέσω ''Houston Chronicle'')](http://www.chron.com/disp/story.mpl/world/7313807.html?utm_source=twitterfeed&utm_medium=twitter&utm_campaign=Feed:+houstonchronicle/topheadlines+(chron.com+-+Top+Stories)&utm_content=Google+Feedfetcher) 
* Οι πολίτες στην Αίγυπτο εκλέγουν τα μέλη του Κοινοβουλίου. (''Tehran Times'')
* Υπέρ της απέλασης μεταναστών που καταδικάζονται για σοβαρά εγκλήματα ψηφίζουν οι Ελβετοί ψηφοφόροι. Στο σημερινό δημοψήφισμα το 53% όσων προσήλθαν στις κάλπες έδωσαν την εντολή στο ομοσπονδιακό κοινοβούλιο να καταρτίσει τον σχετικό νόμο. Επίσης, στο ίδιο δημοψήφισμα απορρίφθηκε η εισαγωγή ελάχιστου φόρου στα πολύ υψηλά εισοδήματα σε όλα τα καντόνια. (in.gr)
* Οι υπουργοί οικονομικών της ΕΕ εγκρίνουν το πακέτο οικονομικής βοήθειας υπό μορφής δανείου ύψους 67 δις ευρώ προς την Ιρλανδική Δημοκρατία. (Σοφοκλέους 10)
* Στην Ακτή Ελεφαντοστού διενεργείται ο δεύτερος γύρος των προεδρικών εκλογών. (BBC)
* Ο πρόεδρος της Ουγκάντα, Γιοουέρι Μουσέβενι γίνεται ο πρώτος αρχηγός κράτους που πραγματοποιεί επίσκεψη στη Σομαλία από το 1990. (Daily Nation)

## 29 Νοεμβρίου
* Δύο επιθέσεις εναντίον επιστημόνων σημειώνονται στο Ιράν. Στην πρώτη βρίσκει το θάνατο ο πυρηνικός επιστήμονας Ματζίντ Σαριάρι και τραυματίζεται η σύζυγός του, ενώ στη δεύτερη ένας ακόμα επιστήμονας τραυματίζεται. (Al Jazeera)
* Τα Wikileaks αποκαλύπτουν ότι η Κίνα θεωρούσε τη Βόρεια Κορέα ως "κακομαθημένο παιδί" και αποδέχτηκε την ενοποίηση της Κορέας υπό νοτιοκορεατική ηγεσία. (''The Guardian'')
* Ο μεγαλύτερος συνασπισμός της αντιπολίτευσης, η Μουσουλμανική Αδελφότητα, καταγγέλλει νοθεία στις βουλευτικές εκλογές που έγιναν χθες στην Αίγυπτο και αναφέρει ότι δεν κέρδισε ούτε μία έδρα. (''Al-Masry Al-Youm'') 
* Απορρίπτεται από το Συνταγματικό Δικαστήριο ως αντισυνταγματική η ποινική δίωξη εναντίον του κυβερνώντος Δημοκρατικού Κόμματος στην Ταϊλάνδη, με το αιτιολογικό ότι θα έθετε τη χώρα σε κίνδυνο. (Thai News Agency)

## 30 Νοεμβρίου
* Το Κοινοβούλιο στην Κιργιζία συμφωνεί στον σχηματισμό τρικομματικής κυβέρνησης συνασπισμού και η χώρα γίνεται η πρώτη κοινοβουλευτική δημοκρατία στην Κεντρική Ασία.(24.kg News Agency)
* Σε συγκρούσεις στην πρωτεύουσα της Σομαλίας Μογκαντίσου σκοτώνονται τουλάχιστον 15 άνθρωποι και άλλοι 25 τραυματίζονται. (Bloomberg)
* Σε δημοπρασία πωλείται αντί 4.800 στερλινών ένα ποίημα του βραβευμένου με Νόμπελ Λογοτεχνίας, Σέιμους Χίνι. (''The Irish Times'') 
* Ξεκινά στο Κακούν του Μεξικού η σύνοδος του ΟΗΕ για την Κλιματική Αλλαγή (COP-16). (Xinhua)
* Τουλάχιστον 30 νεκροί από ισχυρές βροχοπτώσεις και πλημμύρες στο Μαρόκο.(Al Jazeera)
* Σε κατάσταση εκτάκτου ανάγκης κηρύσσεται η πολιτεία του Φαλκόν στη Βενεζουέλα, ύστερα από πλημύρες και κατολισθήσεις λάσπης που στοίχισαν τη ζωή τουλάχιστον 21 ανθρώπων. (CNN) 
* Η Interpol εκδίδει ένταλμα σύλληψης κατά του Τζούλιαν Ασάντζ, υπεύθυνου του WikiLeaks, με την κατηγορία βιασμού στη Σουηδία. (Fox News)

Γεγονοτα 11